РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/224-17

2. новембар 2017. године

Б е о г р а д

ЗАПИСНИК

20. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 31. ОКТОБРА 2017. ГОДИНЕ

 Седница је почела у 11 часова и 50 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Студенка Ковачевић, Зоран Бојанић, Горица Гајић, Снежана Р. Петровић и Иван Манојловић.

 Седници су присуствовали заменици одсутних чланова Одбора: Станислава Јаношевић (заменик члана Одбора Драгомира Ј. Карића), Милимир Вујадиновић (заменик члана Одбора Јелене Мијатовић), Снежана Пауновић (заменик члана Одбора Новице Тончева) и Александар Стевановић (заменик члана Одбора Бранислава Михајловића.

 Седници нису присуствовали чланови Одбора: Владимир Маринковић, Иван Костић, Војислав Вујић, Здравко Станковић, Томислав Љубеновић и Дејан Николић, нити њихови заменици.

 Седници су, на позив председника, присуствовали: Драган Гргуревић, државни секретар у Министарству привреде и Александар Старчевић, Катарина Обрадовић Јовановић, Драган Угрчић и Душан Вучковић, помоћници министра привреде.

 На предлог председника, Одбор је већином гласова утврдио следећи

Д н е в н и р е д

1. Разматрање Информацијe о раду Министарства привреде за период април-јун 2017. године (број 02-2202/17 од 11. августа 2017. године);
2. Разматрање Информације о раду Министарства привреде за период јул-септембар 2017. године (број 02-3128/17 од 24. Октобра 2017. године);
3. Разматрање Извештајa Министарства привреде о стању поступка приватизације за јул 2017. године ( број 02-2362/17 од 4. септембра 2017. године);
4. Разматрање Извештајa Министарства привреде о стању поступка приватизације за август 2017. године ( број 02-2569/17 од 21. септембра 2017. године);
5. Разматрање Извештаја Министарства привреде о срању поступка приватизације за септембар 2017. године (број 02-2877/17 од 11. октобра 2017. године).

 Пре разматрања тачака утврђеног дневног реда, Одбор је једногласно усвојио записник 19. седнице Одбора.

 На предлог председника, Одбор је већином гласова одлучио да се обједини расправа о првој, другој, трећој, четвртој и петој тачки дневног реда, а да се гласање обави о свакој тачки дневног реда појединачно.

Прва, друга, трећа, четврта и пета тачка дневног реда - **Информација о раду Министарства привреде за период април-јун 2017. године, Информација о раду Министарства привреде за период јул-септембар 2017. године, Извештај Министарства привреде о стању поступка приватизације за јул 2017. године, Извештај Министарства привреде о стању поступка приватизације за август 2017. године и Извештај Министарства привреде о стању поступка приватизације за септембар 2017. године.**

У уводним напоменама, Драган Гргуревић, државни секретар у Министарству привреде, истакао је да се у Министарству привреде обављају сложени и обимни послови. У току је припрема два закона о којима је обављена јавна расправа и сада су у различитим фазама. Предлог закона о изменама и допунама Закона о стечају је у процедури Народне скупштине. У делокругу рада Министарства привреде и је контрола и надзор над радом јавних предузећа, која су у овом периоду имала већу добит од планиране. Значајна је активност Министарства на финансирању и подстицајима за развој пословне инфраструктуре. Кроз инфраструктурне пројекте за опремање и повезивање пословних зона уложена су значајна средства. За развој малих и средњих предузећа дају се подстицаји од оснивања до развоја производних погона и набавке опреме, а саветодавна функција се остварује са Фондом за развој Републике Србије и Развојном агенцијом Србије. Додатна активност Министарства је усмерена на повећање конкурентности доношењем техничких прописа усаглашених са европским стандардима, како би домаћа предузећа и приватници били што конкурентнији на домаћем и страном тржишту. У области међународне сарадње, реализовани су бројни контакти са привредним делегацијама разних земаља. Представљени су потенцијали Србије, како за страна улагања, тако и за заједничку сарадњу и наступ на трећим тржиштима. Неки од резултата мнгобројних активности које су спроведене су да је Светска банка прогласила Србију за најбољу земљу у Југоисточној Евопи по критеријумима спроведених реформи на основу којих је постала привлачнија страним инвеститорима. У првих седам месеци 1,2 милијарде директних инвестиција је унето у земљу, а 27 инвеститора је одлучило да инвестирају други и трећи пут. Закључно са 15. мартом ове године, поред око 13 000 радних места која су уговором предвиђена, запослено је још 27 000 радника више. Велики напредак је што је стопа незапослености у односу на 2012. годину када је била 26 % сада пала на 11,8 %.

 Катарина Обрадовић Јовановић, помоћник министра привреде, истакла је да је Министарство привреде у делу подршке развоју предузетништва наставило са активностима које се односе на реализацију иницијативе Деценија предузетништва. У овом периоду значајна су три програма. У сарадњи са Фондом за развој Републике Србије пружана је подршка за започињање пословања, а два програма се односе на подршку за инвестиције, набавку опреме и ширење производних капацитета. У сарадњи са пословним банкама, пружана је подршка програму који се односи на набавку опреме. Сви програми су усмерени на микро, мала и средња предузећа и предузетнике и представљају комбинацију повољних кредитних средстава и дела бесповратних средстава за финансирање инвестиција. Настављене су активности које се односе на спровођење пројеката из ИПА програма и сарадњу са међународним финансијским институцијама, пре свега у делу који се односи на подршку финансирању малих и средњих предузећа. У делу законодавне активности, започет је рад на Нацрту закона о јединственом регистру административних поступака и других услова пословања. То је радни назив прописа који би требало да предвиди да се све процедуре које постоје у нашем систему и које се односе на привреду попишу, транспарентно представе и оптимизују. Ова активност се спроводи у сарадњи са Републичким секретаријатом за јавне политике и другим надлежним министарствима, а радиће се у дужем периоду, јер је дугорочнијег карактера. Пројекат се финансира из ИПА средстава, а почео је у септембру 2017. године. Поред тога, обављене су припремне радње за ревизију индустријске политике, што је наша обавеза у односу на мерило за затварање преговарачког Поглавља 20. У наредном периоду се очекује да се из припремне фазе пређе на конкретан рад, како би током 2018. године овај стратешки документ био завршен.

 Александар Старчевић, помоћник министра привреде, изнео је да је у овом периоду у Сектору за квалитет и безбедност производа припремљен Нацрт закона о техничким захтевима за производе и оцењивање усаглашености. Тиме је завршено потпуно транспоновање Одлуке бр. 768/2008 ЕZ из 2008. године, што је био услов за испуњавање мерила 2, у оквиру преговарачког Поглавља 1. Јавна расправа је спроведена од 1. до 21. септембра 2017. године. Припремљен је Извештај о Јавној расправи, добијене су сугестије Европске комисије на нацрт овог закона и те сугестије су укључене у текст Нацрта закона. Нацрт закона је упућен на мишљење другим државним органима, укључујући и Секретаријат за законодавство. Радило се на Правилнику о аеросолним распрашивачима, Правилнику о утврђивању листе стандарда из области опште безбедности производа и Правилнику о техничким захтевима за мазива, инустријска уља и сродне производе. У процедури су још четири правилника, која су тренутно у поступку израде и очекује се њихово доношење до краја године. Актуелан је ИПА 2013 пројекат: ,,Набавка опреме неопходне за побољшање квалитета услуга које пружају тела за оцену усаглашености производа у Републици Србији“. Дирекцији за мере и драгоцене метале и још 15 акредитованих тела или лабораторија биће испоручена опрема у вредности од око 5 милиона евра. Поред ИПА 2013, 25. октобра 2017. године успешно је окончан твининг пројекат ,,Јачање капацитета Сектора за инфраструктуру квалитета и тела за оцену усаглашености производа у Републици Србији“. Пројекат се састојао од четири компоненте. У оквиру компоненте ,,Помоћ регулаторној сфери“ донета су два закона, а припремљен је и један стратешки документ у циљу отварања преговарачког Поглавља 1. Ојачани су капацитети Министарства привреде, Дирекције за мере и драгоцене метале, Акредитационог тела Србије и Тела за оцењивање усаглашености. Одржане су промотивне и медијске активности у кампањи под називом „Безбедност нема цену“. Завршено је колегијално оцењивање Акредитационог тела Србије од стране тима оцењивача Европске организације за акредитацију, које је успешно завршено.

 Душан Вучковић, помоћник министра привреде, истакао је да су направљени помаци у односу на месец мај 2017. године у изради Нацрта закона о изменама и допунама Закона о привредним друштвима. Рад на Нацрту закона почео је 10. априла, а 27. октобра 2017. године је упућен у процедуру Владе за добијање мишљења од стране органа државне управе, након чега ће бити упућен Народној скупштини. Нацртом закона је предвиђено да квалификовани електронски потпис чланова друштва може да замени оверу потписа на оснивачком акту и смањен је износ обавезног оснивачког капитала. На тај начин биће елиминисани трошкови подношења пријаве за регистрацију једночланих друштава са ограниченом одговорношћу и смањен износ оснивачког капитала, што ће довести до уштеда од 20% до 30 % приликом пријаве регистрације. Новина у Нацрту закона је обавезна регистрација адресе за пријем електронске поште, јер се у народном периоду, у року од 2 до 3 године прелази на електронско пословање, а папирно пословање ће се свести на минимум. Унапређена је заштита права мањинских акционара у складу са Акционим планом Владе за унапређење ранга Србије на листи Светске банке ,,Doing business list“. Детаљно је уређен институт принудне ликвидације. Кад су у питању акционарска друштва, уводи се обавезно објављивање позива за седницу Скупштине акционарског друштва на сајту Централног регистра депо и крилинг хартија од вредности, на захтев страних инвеститора. Уређено је питање сукоба интереса, нарочито питање одобрења правних послова тамо где постоји лични интерес директора, односно акционара са контролним пакетом акција. Нацртом закона су преузети европски прописи, а Нацрт закона је упућен Европској комисији на мишљење преко Министарства за европске интеграције. Поред тога, уважена је већина предлога Привредне коморе Србије и правних мишљења о поступању у управном надзору, и уграђена у текст Нацрта закона. Јавна расправа је спроведена од 15. септембра до 5. октобра 2017. године. Одржана су три округла стола, у Нишу, Новом Саду и Београду.

 Драган Угрчић, помоћник министра привреде, изнео је да је објављен Јавни позив за учешће у поступку јавног прикупљања понуда са јавним надметањем ради продаје капитала Акционарског друштва „Галеника“. Поступак је успешно реализован и планира се потписивање купопродајног уговора до краја ове године. Очекује се да ће се у следећој години решити већина проблематичних предузећа које извесно време представљају претњу по фискални систем, као што су РТБ Бор, Петрохемија, Азотара МСК, ПКБ и др. У следећој години, поступак приватизације какав данас познајемо биће завршен у Републици Србији.

 Поводом тачака дневног реда није било питања ни дискусије.

 а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период април-јун 2017. године;

 б) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период јул-септембар 2017. године;

 в) Одбор је већином гласова усвојио Извештај Министарства привреде о стању поступка приватизације за јул 2017. године;

 г) Одбор је већином гласова усвојио Извештај Министарства привреде о стању поступка приватизације за август 2017. године;

 д) Одбор је већином гласова усвојио Извештај Министарства привреде о стању поступка приватизације за септембар 2017. године.

 Седница је закључена у 12 часова и 20 минута.

 Седница је тонски снимљена. Видео запис седнице налази се на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић